Ջին Ավգուստին

Կանադայում թագուհու մասնավոր խորհրդի անդամ, Կանադայի շքանշանի ասպետ, Օնտարիոյի շքանշանի ասպետ ու Բրիտանական կայսրության շքանշանակիր Ջին Ավգուստին (անգլ.՝ Jean Augustine, սեպտեմբերի 9, 1937(1937-09-09), Սենտ Ջորջես, Գրենադա),  գրենադա-կանադացի կրթական ադմինիստրատոր, սոցիալական արդարության ջատագով ու քաղաքական գործիչ։ Համարվում է Կանադայի Համայնքների պալատում ընտրված առաջին երկու սևամորթ կանադուհիներից մեկը։ 
1993 -  2006 թվականների ընթացքում եղել է Կանադայի Համայնքների պալատում լիբերալ կուսակցության անդամ և ներկայացրել Օնտարիոյի Էթոբիկո-Լեյքշոր ընտրատեղամասը։ 2002-2004 թվականներին եղել է Կանադայի նախարարների կաբինետի անդամ․ նախքան ընտրվելը դպրոցի տնօրեն էր։ Վարչապետ Ժան Կրետիենի խորհրդարանական քարտուղարն էր 1994 - 1996 թվականներին։ Եղել է բազմամշակութայնության  (և կանանց կարգավիճակի) գծով պետնախարար 2002 - 2004 թվականներին։ 


== Նախապատմություն ==
Ավգուստինը ծնվել է Գրենադայում 1937 թվականին, սակայն 1960 թվականին West Indian Domestic Scheme ներգաղթի ծրագրի շրջանակներում ներգաղթել է Կանադա։ Ուսանել է Տորոնտոյի համալսարանում, որտեղ էլ ձեռք է բերել արվեստի բակալավրի ու կրթության ոլորտի մագիստրոսի աստիճան։ Համալսարանն ավարտելուց հետո Տորոնտոյի տարրական դպրոցներից մեկում աշխատել է որպես տնօրեն։ Ակտիվորեն ներգրավված է եղել Տորոնտոյի կարիբյան համայնքի կյանքում, ընդգրկված լինելով 1967 թվականի կարիբյան փառատոնը (Կարիբանան) կազմակերպելու առաջին հանձնաժողովի կազմում։ 
Նա ներգրավվել է կրթական և սոցիալական արդարության բազմաթիվ կազմակերպություններում, ծառայել Կանադայի սևամորթների ազգային կոալիցիայում, ռասայական հարաբերությունների քաղաքային դաշինքում, Յորքի համալսարանի կառավարիչների խորհրդում և այլուր։ 1987 թվականին ճանաչվել է Կանադայի սևամորթ կանանց համագումարի ազգային նախագահ։ 


== Դաշնային քաղաքականություն ==
1993 թվականի Կանադայի դաշնային ընտրություններում դարձել է Կանադայի պառլամենտում ընտրված առաջին սևամորթ կինը։ Երեք անգամ աշխատել է որպես Ազգային ազատական կանանց խմբի նախագահ։ 2002 թվականի փետրվարին ընտրվել է արտաքին հարաբերությունների և միջազգային առևտրի հարցերի մշտական հանձնաժողովի նախագահ։ Պաշտոնավարման շրջանում միանձնյա պատասխանատու էր 305–0 միաձայն քվեարկությամբ փետրվարը Կանադայում Սևամորթների պատմության ամիս ճանաչելու մասին օրենսդրություն մշակելու համար։ Այս հայտարարությունը կանադացիներին հնարավորություն է տվել հարգել իրենց սևամորթների պատմությունը այն ժամանակ, երբ ամերիկացիները դա անում էին արդեն մի քանի սերունդ։ 
Ավգուստինը նաև առաջին սևամորթ կանադուհին էր, որ պաշտոն է ստացել դաշնային կառավարությունում։ 2002 թվականի մայիսի 26-ին նշանակվել է պետքարտուղար։ 2003 թվականի դեկտեմբերին վերանշանակվել է նոր կառավարությունում որպես պետնախարար։ 2004 թվականին նշանակվել է ամբողջական հանձնաժողովի կոմիտեի նախագահի տեղակալի օգնականի պաշտոնում, որով դարձել է Կանադայի Համայնքների պալատի խոսնակի աթոռն զբաղեցրած առաջին աևամորթ կանադուհին։
Եղել է բնակչության և զարգացման հարցերով խորհրդարանականների կանադական ասոցիացիայի հիմնադիր նախագահը, կանադացի խորհրդարանականների միկրովարկային գագաթնաժողովի խորհրդի նախագահը, կանադա-սլովենական խորհրդարանական խմբի նախագահը և կանադա-աֆրիկյան խորհրդարանական խմբի նախագահը։ 
2005 թվականի նոյեմբերի 28-ին հայտարարել է պալատից հեռանալու մտադրության մասին, ասելով, որ իր թեկնածությունը չի առաջադրելու 2006 թվականի ընտրություններում։ Աջակցել է լիբերալ Մայքլ Իգնատևին՝ իրեն հաջորդելու համար։ 


== Հետագա կյանք ==
2007 թվականին Օնտարիոյի կառավարության կողմից առաջադրվել է որպես առաջին Արդարության հարցերով հանձնակատար․ պաշտոն, որը ստեղծվել է օտարերկրյա մասնագիտական հավատարմագրերով կանադացիներին պաշտպանելու համար։ Այս պաշտոնը թողել է 2015 թվականի մարտին։ 
2007 թվականին նվիրաբերել է իր անձնական գրառումները Յորքի համալսարանի Կլարա Թոմասի անվան արխիվին։
2008 թվականին Յորքի համալսարանի կրթության ֆակուլտետում նրա անունով բացվել է կրթական ամբիոն։ 


== Մրցանակներ ու պարգևներ ==
Իր ալմա մատեր Տորոնտոյի համալսարանից ստացել է իրավագիտության դոկտորի պատվավոր կոչում, իսկ 2009 թվականին ՄաքԳիլի համալսարանն է նրան արժանացրել իրավագիտության պատվավոր դոկտորի կոչման։ 2017 թվականին նույն կոչմանն արժանացել է Թրենթի համալսարանի կողմից։
Երիտասարդ կանանց համաշխարհային քրիստոնեական ասոցիացիայի կողմից ստացել է «Տարբերության կին» մրցանակ, Կայ Լիվինգստոնի անվան մրցանակ, Օնտարիոյի կամավորականների մրցանակ, Ռուբենա Ուիլիսի հատուկ ճանաչման մրցանակ։
2009 թվականին Կանադայում որպես մանկավարժ, քաղաքական գործիչ և սոցիալական արդարության ջատագով իր գործունեության համար արժանացել է Կանադայի շքանշանի։
Գրենադայում կրթությանն և քաղաքականությանն ուղղված ծառայությունների համար արժանացել է Բրիտանական Կայսրության շքանշանի։
Ջորջ Բրաուն քոլեջում կրթություն ստանալու համար նրա անունով կրթաթոշակ է գործում՝ նախատեսված միայնակ մայրերի համար։
Օնտարիոյի Բրեմպթոն քաղաքի միջնակարգ դպրոցներից մեկն անվանակոչվել է Ջին Ավգուստինի պատվին։
Տորոնտոյի շրջանի դպրոցական խորհրդի աղջիկների առաջնորդության ակադեմիա։


== Ծանոթագրություններ ==


== Արտաքին հղումներ ==
Jean Augustine archives held at the Clara Thomas Archives and Special Collections, York University Libraries, Toronto
How'd They Vote?: Jean Augustine's voting history and quotes
"Pushing buttons, pushing stories"